DA vra onmiddellike parlementêre sitting oor grondhervormingMmusi Maimane Die DA het hom Dinsdagaand uitgespreek oor pres. Cyril Ramaphosa se uitlatings dat die ANC die besluit geneem het om grond sonder vergoeding te onteien en die Grondwet te wysig om daarvoor voorsiening te maak. Mmusi Maimane, leier van die DA, het in ŉ verklaring gesê dit is veral merkwaardig dat dié uitlating op dieselfde dag kom waarop ook aangekondig is dat die werkloosheidsyfer in Suid-Afrika nog verder gestyg het. “Werkloosheid is die hoogste in 15 jaar. Nou het die ANC besluit om sy pogings om ekonomiese groei en werkskepping te ondermyn te verskerp en Russiese roulette te speel met die ekonomiese toekoms van Suid-Afrika. Dié stap sal net die werkskrisis wat hy eiehandig geskep het aanvuur.” Maimane het voorts gesê dat hy vir Baleka Mbete, speaker van die nasionale vergadering, geskryf het en die onmiddellike sameroeping van die parlement vir ŉ noodsitting oor die kwessie te versoek. Hy meen daar moet vasgestel word of die behoorlike proses rondom die wysiging van artikel 25 van die Grondwet gevolg is. Daar is volgens die DA steeds ŉ halfmiljoen voorleggings om verwerk te word deur die grondwethersieningskomitee en vyf openbare grondverhore wat in die Wes-Kaap gehou moet word. Volgens die DA span die ANC die wa voor die perde deur die openbare konsultasieproses te ondermyn. Maimane is van mening dat suksesvolle grondhervorming nie die wysiging van die Grondwet vereis nie, maar wel aksie uit die regering se geledere en om korrupsie uit te roei. “Werkloosheid en armoede het die hoogte ingeskiet in lande waar só ŉ roekelose en populistiese beleid geïmplementeer is.” Maimane het bygevoeg sy party sal dié stap met alle mag in die parlement teenstaan. “Ons ondersteun grondhervorming wat Suid-Afrikaners eienaars en deelnemers in ŉ groeiende, florerende ekonomie maak. Ons sal nooit ŉ grondhervormingsbeleid ondersteun wat ekonomiese mag wegneem van Suid-Afrikaners en dit aan ŉ korrupte regering oorhandig nie.” Die DA eis dat meer Suid-Afrikaners die individuele eienaars van grond sal word aangesien hulle meen dít is hoe die nasie sal floreer en hoe werksgeleenthede geskep sal word. “Vanaand [Dinsdag] se aankondiging deur die president bevestig dat, maak nie saak wie dit [die party] lei nie, die ANC maar net dieselfde ou party is. Die party se uit idees het opgeraak en hou aan om hulself eerste en Suid-Afrikaners laaste te stel.”